《送周颖之京师》
宋代·赵抃

吾乡伯坚真丈夫，气刚色强言词疏。胸中一物不使有，日储月敛唯诗书。

布裘落魄韦带缓，权门不肯低眉趋。朋游累百谁尔汝，人皆不与争揶揄。

掩关啜菽苦意气，粪壤玉璧泥沙珠。宣慈中山我孤处，昨日走介贻我书。

书云诏下吁俊乂，父兄命颖之京都。古人求养志择禄，今而岂得逃驰驱。

肩书手剑出门去，哜咨肯复儿女如。我闻此语涕交下，人皆欲养繄我无。

羡子之为与道合，劝子亟往无踟蹰。明年得志拜堂上，岂非人子荣亲欤。

作者简介：赵抃（biàn）（1008年—1084年）， 字阅道，号知非，衢州西安（今浙江省衢州市柯城区信安街道沙湾村）人。北宋名臣。元丰七年（1084年），赵抃逝世，年七十七，追赠太子少师，谥号“清献”。赵抃在朝弹劾不避权势，时称“铁面御史”。平时以一琴一鹤自随，为政简易，长厚清修，日所为事，夜必衣冠露香以告于天。著有《赵清献公集》。